Απόφαση της Επιτροπής

της 11ης Απριλίου 2001

για τη σήμανση και χρήση ορισμένων ζωικών προϊόντων σε σχέση με την απόφαση 2001/172/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο

[κοινοποιηθείσα υπό τον αριθμό Ε(2001) 1114]

(Κείμενο που παρουσιάζει ενδιαφέρον για τον ΕΟΧ)

(2001/304/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,

την οδηγία 64/433/ΕΟΚ του Συμβουλίου, για τον καθορισμό των υγειονομικών όρων παραγωγής και διάθεσης στην αγορά νωπού κρέατος(4), όπως τροποποιήθηκε τελευταία από την οδηγία 95/23/ΕΚ(5), και ιδίως το άρθρο 6 παράγραφος 1 στοιχείο στ),

την οδηγία 77/99/ΕΟΚ του Συμβουλίου, για τα υγειονομικά προβλήματα στον τομέα της παραγωγής και της διάθεσης στην αγορά προϊόντων με βάση το κρέας και ορισμένων άλλων προϊόντων ζωικής προέλευσης(6), όπως τροποποιήθηκε τελευταία από την οδηγία 97/76/ΕΚ(7), και ιδίως το άρθρο 3 στοιχείο α), αριθ. 7, δεύτερη περίπτωση,

Εκτιμώντας τα ακόλουθα:

(1) Ως επακόλουθο της εκδήλωσης εστιών αφθώδους πυρετού στο Ηνωμένο Βασίλειο, η Επιτροπή εξέδωσε την απόφαση 2001/172/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο(8), όπως τροποποιήθηκε τελευταία από την απόφαση 2001/.../ΕΚ(9).

(2) Τα μέτρα που πρέπει να εφαρμόζονται στις επιτηρούμενες ζώνες ορίζονται στο άρθρο 9 της οδηγίας 85/511/ΕΟΚ, της 18ης Νοεμβρίου 1985, για τη θέσπιση κοινοτικών μέτρων για την καταπολέμηση του αφθώδους πυρετού(10), όπως τροποποιήθηκε τελευταία από την Πράξη Προσχώρησης της Αυστρίας, της Φινλανδίας και της Σουηδίας.

(3) Η κατάσταση της νόσου στη Μεγάλη Βρετανία απαιτεί να εξακολουθήσουν να εφαρμόζονται οι περιορισμοί στις επιτηρούμενες ζώνες για μακρό διάστημα, με επακόλουθο τη δημιουργία προβλημάτων λόγω του αυξανόμενου αριθμού ευπαθών ζώων που προορίζονται για σφαγή και διατηρούνται σε εκμεταλλεύσεις που δεν έχουν προσβληθεί από τον αφθώδη πυρετό.

(4) Το άρθρο 9 της οδηγίας 85/511/ΕΟΚ προβλέπει τη μεταφορά των ευπαθών ζώων υπό επίσημη επίβλεψη κατευθείαν σε σφαγείο για επείγουσα σφαγή. Οι αρμόδιες αρχές μπορούν να επιτρέψουν τη μεταφορά αυτή, μόνον αφού ο επίσημος κτηνίατρος εξετάσει όλα τα συγκεκριμένα ζώα και αποκλείσει την παρουσία ζώων για τα οποία υπάρχει υπόνοια ότι έχουν προσβληθεί από αφθώδη πυρετό.

(5) Η οδηγία 72/461/ΕΟΚ του Συμβουλίου περί προβλημάτων υγειονομικού ελέγχου στο τομέα των ενδοκοινοτικών συναλλαγών νωπών κρεάτων(11), όπως τροποποιήθηκε τελευταία με την Πράξη Προσχώρησης της Αυστρίας, της Φινλανδίας και της Σουηδίας, ορίζει ότι το κρέας που παράγεται από ζώα μιας εκμετάλλευσης ή περιοχής, η οποία για υγειονομικούς λόγους υπόκειται σε απαγορευτικά μέτρα δυνάμει του άρθρου 3 παράγραφος 2 στοιχείο β) της οδηγίας 64/432/ΕΟΚ του Συμβουλίου, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών(12), όπως τροποποιήθηκε τελευταία από την οδηγία 2000/20/ΕΚ του Συμβουλίου(13), δεν αποστέλλεται από το έδαφος ενός κράτους μέλους στο έδαφος άλλου κράτους μέλους και ότι το εν λόγω κρέας δεν επιτρέπεται να φέρει το κοινοτικό σήμα καταλληλότητας, εκτός εάν το σήμα αυτό επικαλύπτεται από σταυρό.

(6) Η οδηγία 80/215/ΕΟΚ του Συμβουλίου, περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας(14), όπως τροποποιήθηκε τελευταία από την Πράξη Προσχώρησης της Αυστρίας, της Φινλανδίας και της Σουηδίας, επιτρέπει τα προϊόντα με βάση το κρέας που παρασκευάζονται από κρέας που φέρει τη σφραγίδα που προβλέπεται στο άρθρο 5α της οδηγίας 72/461/ΕΟΚ να σημαίνονται σύμφωνα με το κεφάλαιο VI του παραρτήματος Β της οδηγίας 77/99/ΕΟΚ, αφού το εν λόγω κρέας υποβληθεί σε ορισμένη επεξεργασία.

(7) Το άρθρο 6 παράγραφος 1 στοιχείο στ) της οδηγίας 64/433/ΕΟΚ του Συμβουλίου, απαιτεί να εξασφαλίζουν τα κράτη μέλη ότι το κρέας που προέρχεται από περιοχή που τελεί υπό υγειονομικούς περιορισμούς υπόκειται σε ειδικούς κανόνες που θεσπίζονται κατά περίπτωση με τη διαδικασία του άρθρου 16 της εν λόγω οδηγίας. Επιπλέον, το άρθρο 6 παράγραφος 1 στοιχείο η) της οδηγίας 64/433/ΕΟΚ απαιτεί το κρέας αυτό να φέρει εθνική σφραγίδα που δεν επιτρέπει σύγχυση με την κοινοτική σφραγίδα και, ειδικότερα, δεν είναι σχήματος ωοειδούς.

(8) Το άρθρο 3 στοιχείο α), αριθ. 7, δεύτερη περίπτωση της οδηγίας 77/99/ΕΟΚ του Συμβουλίου, απαιτεί τα προϊόντα με βάση το κρέας που παρασκευάζονται από κρέας, το οποίο πρέπει να διατίθεται στο εμπόριο αποκλειστικά σε τοπικό επίπεδο, να φέρουν σήμα που καθορίζεται με τη διαδικασία του άρθρου 20 της οδηγίας 77/99/ΕΟΚ.

(9) Το άρθρο 3 παράγραφος 1 στοιχείο στ) της οδηγίας 91/495/ΕΟΚ του Συμβουλίου, της 27ης Νοεμβρίου 1990, για τα υγειονομικά προβλήματα και τα προβλήματα υγειονομικού ελέγχου σχετικά με την παραγωγή και τη διάθεση στην αγορά του κρέατος κουνελιών και του κρέατος εκτρεφόμενων θηραμάτων(15), όπως τροποποιήθηκε τελευταία από την οδηγία 94/65/ΕΚ(16), καθορίζει τη σήμανση καταλληλότητας του κρέατος εκτρεφόμενων θηραμάτων.

(10) Η απόφαση 2001/172/ΕΚ της Επιτροπής απαγορεύει, με εξαίρεση το κρέας που παράγεται από ζώα που έχουν σφαγεί προ της 1ης Φεβρουαρίου 2001, την αποστολή νωπού κρέατος από βοοειδή, αιγοπρόβατα, χοίρους και άλλα δίχηλα ζώα καταγωγής Μεγάλης Βρετανίας, καθώς και προϊόντων με βάση το κρέας που παράγονται από το κρέας αυτό, εκτός εάν υποβληθούν σε ορισμένη επεξεργασία.

(11) Επομένως, σκοπός της παρούσας απόφασης είναι να καθορίσει το σήμα καταλληλότητας που τοποθετείται στο παραγόμενο από ευπαθή ζώα νωπό κρέας και στα προϊόντα με βάση το κρέας αυτό, το οποίο σύμφωνα με την κοινοτική νομοθεσία για τον αφθώδη πυρετό δεν είναι επιλέξιμο για το ενδοκοινοτικό εμπόριο, και επιπλέον να καθορίσει τους όρους υπό τους οποίους μπορεί να τοποθετείται το εν λόγω σήμα καταλληλότητας.

(12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την επιφύλαξη των διατάξεων της οδηγίας 85/511/ΕΟΚ του Συμβουλίου, και ιδίως των άρθρων 5 και 9 αυτής, το Ηνωμένο Βασίλειο εξασφαλίζει ότι:

1. Σύμφωνα με το άρθρο 5 παράγραφος 1 της οδηγίας 72/461/ΕΟΚ, το νωπό κρέας που πληροί τις απαιτήσεις του άρθρου 3 της οδηγίας 64/433/ΕΟΚ του Συμβουλίου, και παράγεται από βοοειδή, αιγοπρόβατα και χοίρους, καθώς και το νωπό κρέας που πληροί τις απαιτήσεις του άρθρου 6 της οδηγίας 91/495/ΕΟΚ και παράγεται από άλλα δίχηλα ζώα, καταγωγής Μεγάλης Βρετανίας και υποβαλλόμενο σε μεταποίηση μετά από μια ημερομηνία που πρέπει να κοινοποιηθεί στην Επιτροπή και στα λοιπά κράτη μέλη σύμφωνα με το άρθρο 3, δεν φέρει το σήμα καταλληλότητας που προβλέπεται στο κεφάλαιο XI του παραρτήματος Ι της οδηγίας 64/433/ΕΟΚ ή στο κεφάλαιο ΙΙΙ του παραρτήματος Ι της οδηγίας 91/495/ΕΟΚ.

2. Σύμφωνα με το άρθρο 6 παράγραφος 1 στοιχείο η) της οδηγίας 64/433/ΕΟΚ και τις διατάξεις του άρθρου 6 παράγραφος 3 της οδηγίας 91/495/ΕΟΚ, το νωπό κρέας που αναφέρεται στην παράγραφο 1 φέρει εθνική σφραγίδα που δεν επιτρέπει σύγχυση με την κοινοτική σφραγίδα που προβλέπεται στο κεφάλαιο XI του παραρτήματος Ι της εν λόγω οδηγίας και, ειδικότερα, δεν είναι σχήματος ωοειδούς.

3. Το υπόδειγμα του σήματος καταλληλότητας που αναφέρεται στην παράγραφο 2 εμφαίνεται στο παράρτημα. Το χρώμα του σήματος καταλληλότητας είναι ένα από τα χρώματα που αναφέρονται στο άρθρο 2 παράγραφος 8 της οδηγίας 94/36/ΕΚ(17), εκτός από το E129 Allura Red AC.

4. Κατά παρέκκλιση της παραγράφου 1 και εφόσον δεν προορίζεται για το ενδοκοινοτικό εμπόριο, στην περίπτωση που το νωπό κρέας είναι συσκευασμένο σε εμπορικές μερίδες που προορίζονται για άμεση πώληση στον καταναλωτή, το κρέας που αναφέρεται στην παράγραφο 1 μπορεί, για μια μεταβατική περίοδο, να φέρει το σήμα που ορίζεται στο κεφάλαιο ΧΙ του παραρτήματος Ι της οδηγίας 64/433/ΕΟΚ και στο κεφάλαιο ΙΙΙ του παραρτήματος Ι της οδηγίας 91/495/ΕΟΚ αντιστοίχως, υπό τον όρο ότι επιπλέον τοποθετείται και το ειδικό σήμα που αναφέρεται στην παράγραφο 2. Οι απαιτήσεις του παραρτήματος σχετικά με τις διαστάσεις δεν εφαρμόζονται υποχρεωτικά στο σήμα που απαιτείται σύμφωνα με τις διατάξεις της παρούσας παραγράφου.

Άρθρο 2

Το Ηνωμένο Βασίλειο εξασφαλίζει ότι:

1. Τα προϊόντα με βάση το κρέας που πληρούν τις απαιτήσεις δημόσιας υγείας της οδηγίας 77/99/ΕΟΚ και παρασκευάζονται από κρέας που φέρει σήμανση σύμφωνα με το άρθρο 1 παράγραφος 2, φέρουν εθνικό σήμα καταλληλότητας που δεν επιτρέπει σύγχυση με το κοινοτικό σήμα καταλληλότητας που προβλέπεται στο κεφάλαιο VI του παραρτήματος Β της εν λόγω οδηγίας και, ειδικότερα, δεν είναι σχήματος ωοειδούς.

Κατά παρέκκλιση του πρώτου εδαφίου, τα προϊόντα με βάση το κρέας, τα οποία παρασκευάζονται από νωπό κρέας που έχει σημανθεί σύμφωνα με το άρθρο 1 παράγραφος 2 της παρούσας απόφασης και έχει υποστεί επεξεργασία σύμφωνα με το άρθρο 3 παράγραφος 2 της απόφασης 2001/172/ΕΚ της Επιτροπής, επιτρέπεται να φέρουν το σήμα καταλληλότητας που προβλέπεται στο κεφάλαιο VI του παραρτήματος Β της οδηγίας 77/99/ΕΟΚ και να αποστέλλονται από τη Μεγάλη Βρετανία σύμφωνα με τις διατάξεις του άρθρου 3 παράγραφοι 4, 5 και 6 της απόφασης 2001/172/ΕΚ.

2. Το υπόδειγμα του σήματος καταλληλότητας που αναφέρεται στην παράγραφο 1 πρώτο εδάφιο εμφαίνεται στο παράρτημα, αλλά δεν εφαρμόζονται υποχρεωτικά οι απαιτήσεις που αφορούν τις διαστάσεις.

3. Κατά παρέκκλιση της παραγράφου 1, πρώτο εδάφιο, και εφόσον δεν προορίζονται για το ενδοκοινοτικό εμπόριο, τα προϊόντα με βάση το κρέας που αναφέρονται στην παράγραφο 1, πρώτο εδάφιο, μπορούν, για μια μεταβατική περίοδο, να φέρουν το σήμα καταλληλότητας που προβλέπεται στο κεφάλαιο VI του παραρτήματος Β της οδηγίας 77/99/ΕΟΚ, υπό τον όρο ότι επιπλέον τοποθετείται και το ειδικό σήμα που αναφέρεται στην παράγραφο 2.

Άρθρο 3

Το Ηνωμένο Βασίλειο γνωστοποιεί στην Επιτροπή και στα λοιπά κράτη μέλη την ημερομηνία, κατά την οποία θα αρχίσει η σήμανση του νωπού κρέατος σύμφωνα με το άρθρο 1, και μέχρι την ημερομηνία αυτή δεν επιτρέπει τη σφαγή για ανθρώπινη κατανάλωση βοοειδών, αιγοπροβάτων, χοίρων και άλλων δίχηλων ζώων καταγόμενων από εκμεταλλεύσεις της Μεγάλης Βρετανίας, οι οποίες βρίσκονται στις προστατευτικές και επιτηρούμενες ζώνες που ορίζονται στο άρθρο 9 παράγραφοι 1 και 2 της οδηγίας 85/511/ΕΟΚ του Συμβουλίου.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 11 Απριλίου 2001.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 395 της 30.12.1989, σ. 13.

(4) ΕΕ 121 της 29.7.1964, σ. 2012/64· οδηγία που ενημερώθηκε από την οδηγία 91/497/ΕΟΚ (ΕΕ L 268 της 24.9.1991, σ. 69).

(5) ΕΕ L 243 της 11.10.1995, σ. 7.

(6) ΕΕ L 26 της 31.1.1977, σ. 85· οδηγία που ενημερώθηκε από την οδηγία 92/5/ΕΟΚ (ΕΕ L 57 της 2.3.1992, σ. 1).

(7) ΕΕ L 10 της 16.1.1998, σ. 25.

(8) ΕΕ L 62 της 2.3.2001, σ. 22.

(9) ΕΕ L.

(10) ΕΕ L 315 της 26.11.1985, σ. 11.

(11) ΕΕ L 302 της 31.12.1972, σ. 34.

(12) ΕΕ 121 της 29.7.1964, σ. 1977/64.

(13) ΕΕ L 163 της 4.7.2000, σ. 35.

(14) ΕΕ L 47 της 21.2.1980, σ. 4.

(15) ΕΕ L 268 της 24.9.1991, σ. 41.

(16) ΕΕ L 368 της 31.12.1994, σ. 10.

(17) ΕΕ L 237 της 19.9.1994, σ. 13.

ΠΑΡΑΡΤΗΜΑ

>PIC FILE= "L_2001104EL.000802.EPS">